Jammerbugt Kommune vedtog tidligere på måneden en fælles budgetaftale. Heri indgår der blandt andet et øget fokus på velfærden i kommunen.

Budgettet for 2018 er kommet på plads i Jammerbugt Kommune, efter kommunalbestyrelsen tidligere på måneden vedtog en fælles aftale. Det oplyser Jammerbugt Kommune i en pressemeddelelse torsdag. I budgettet er der generelt lagt vægt på de basale velfærdsområdet. Der afsættes midler til at dække de ekstra udgifter på dagtilbudsområdet, som er en følge at det stigende børnetal i kommunen. Blandt andet skal der næste år etableres vuggestuepladser i Pandrup og i Skovsgaard. Ydermere undersøger kommunen mulighederne for at etablere vuggestue i Biersted. - Budget 2018 er udtryk for, at det ikke går så ringe endda. Men vi ser ingen grund til at hvile på laurbærrene. I Kommunalbestyrelsen er vi enige om, at en større andel af anlægsbudgetterne fremover skal finansieres via tilstrækkeligt driftsoverskud fremfor øget gældsætning. Det betyder, at vi fortsat har behov for at optimere driften. Samtidig har vi positive forventninger til en reel udligningsreform, der kan styrke og sikre et langsigtet indtægtsgrundlag, siger borgmester Mogens Gade (Venstre). I den anden ende af aldersskalaen er der afsat ekstra midler til øgede udgifter på ældreområdet. Både som følge af, at der bliver flere ældre, men også fordi sundhedsopgaverne efterhånden er blevet så komplekse, at de kræver yderligere kompetencer hos sundheds- og plejepersonalet. Som en del af budgetaftale 2017 blev der tilført fire millioner kroner til plejecenterområdet, og denne tilførsel stiger til syv millioner kroner. Derudover er der tilført tre millioner kroner fra værdighedspuljen. Budgettet anvendes til opnormering af plejepersonalet på plejecentrene i Jammerbugt Kommune.